Mtoto wa miujiza

﻿Mtoto wa  miujiza  

Hapo kale aliishi mzee  mmoja aliyeitwa Lotum.  Mkewe aliitwa Akiru.  Lotum aliwafuga mbuzi,  ngamia, ng'ombe na  punda.  
Waliishi kwa muda mrefu  bila kujaliwa mtoto.  Baadaye, Akiru  alijifungua mtoto mrembo.  Lotum alifurahi na  kujivunia mkewe.  
Siku moja, Akiru  alimwacha mtoto  nyumbani pekee ili aende  kuwakama ng'ombe.  Kwa kawaida, alimwachia  kibuyu cha maziwa.  
Kila alipoachwa nyumbani,  mtoto angeamka na  kunywa maziwa yote kisha  aanze kulia.  Mamake angekimbia  chumbani kumtuliza.  
Kila wakati Akiru alikipata  kibuyu cha maziwa kikiwa  kitupu.  Alishangazwa sana asijue  ni nani aliyeyanywa  maziwa yote.  
Baada ya muda, Akiru  alimjulisha mumewe  Lotum mambo hayo.  Lotum akaamua  kupeleleza.  
Lotum alijificha chumbani  humo. Mara alimwona  mtoto akibugia kibuyu cha  maziwa mdomoni.  Alishangaa kumwona  mtoto akiyanywa maziwa  na kuyamaliza.  
Lotum na mkewe  waligundua haya.  Waliamua kuondoka usiku  mtoto alipokuwa amelala.  
Walimwachia mtoto wao  ng'ombe mmoja, ngamia  mmoja na mbuzi mmoja. 
Mtoto alipoamka  alishangazwa na jinsi  nyumba ilivyokuwa tulivu.  Akawaona wanyama  alioachiwa.  Alikasirika na kuwaua  ngamia na mbuzi.  Hatimaye, alijitosa  tumboni mwa ng'ombe.  
Siku moja ng'ombe akiwa  malishoni, mwanamume  mmoja alimwona,  akafikiria, "Nitamchinja  ng'ombe huyu nipate  kitoweo."  
Mara akachomoa mkuki  na kumfuma tumboni  akafa.  Alipokuwa akimchuna  ngozi, alisikia sauti kutoka  tumboni mwa ng'ombe,  "Usiniumize, nimo humu!"  
Mtoto huyo alitoka  tumboni mwa ng'ombe na  kujinatisha kwenye kichwa  cha mwanamume huyo.  Mwanamume alijawa na  hofu akatoroka kabla ya  kuila ile nyama.  
Walipofika nyumbani,  mtoto alijinasua na kukaa  mwambani. Mwanamume  alimchinjia mtoto kondoo  dume aliyenona.  Mtoto yule alikula,  akashiba, akafurahi.  
Usiku huo alitoweka  asionekane tena.  


Source www.africanstorybook.org